**Θυσίας Μνήμη: Η δολοφονία των Προσκόπων της Μικράς Ασίας**

Το 2ο Σύστημα Προσκόπων Αλεξανδρούπολης οργάνωσε εκδήλωση- αφιέρωμα για τη συμπλήρωση   95 ετών  από την δολοφονία των Ελλήνων Προσκόπων στο Αϊδίνιο, στα Σώκια και την Κάτω Παναγιά της Μικράς Ασίας. Η εκδήλωση έγινε στο Δημοτικό Θέατρο Αλεξανδρούπολης και την παρακαλούθησαν εκατοντάδες πολίτες της πόλης.  
Η εκδήλωση αποτέλεσε  συμβολή στην ανάδειξη της προσφοράς του Προσκοπισμού στην Ελληνική Ιστορία και ιδιαίτερα στην προσφορά των Προσκόπων στη Μικρά Ασία, όπως τόνισε ο αρχηγός του 2ου Συστήματος Ελ. Σταυρίδης στην εισαγωγή του.

Ομιλητής της εκδήλωσης ήταν ο   Θεοφάνης Μαλκίδης, ο οποίος είπε, μεταξύ των άλλων, τα εξής:

“Ο ιδρυτής του προσκοπισμού Μπάιντεν Πάουελ είχε πει ότι «η θυσία των Ελλήνων Προσκόπων του Αϊδινίου αποτελεί μοναδικό παράδειγμα  στον Προσκοπισμό όλου του κόσμου. Οι ηρωικοί Πρόσκοποι επισφράγισαν με το αίμα τους τα ιδανικά της αγάπης των για την πατρίδα και    για την ελευθερία».

Στο Αιδίνιο, στα Σώκια, στην Κάτω Παναγιά, τακτικός στρατός του Μουσταφά Κεμάλ και άτακτοι (τσέτες) δολοφόνησαν χιλιάδες Έλληνες αφήνοντας πίσω τους   
την ολοκληρωτική καταστροφή. Ανάμεσα στους χιλιάδες Έλληνες που δολοφονήθηκαν ήταν νέοι άνθρωποι- πρόσκοποι, οι οποίοι συντέλεσαν   
σημαντικά στην παρουσία του Ελληνισμού στην περιοχή.  
Ως ένδειξη τιμής προς τους νέους αυτούς ανθρώπους που θυσιάστηκαν, προσκοπικές ομάδες και φορείς μπορούν να αναλάβουν σχετικές πρωτοβουλίες, αφιερώνοντας εκδηλώσεις ανάδειξης του  συγκεκριμένου τραγικού συμβάντος. Επίσης, προσκοπικά συστήματα μπορούν να λάβουν ονόματα προσκόπων- θυμάτων της γενοκτονίας για να θυμίζουν στις επόμενες γενιές, τους σημαντικούς αυτούς ανθρώπους, οι οποίοι σε νεαρή ηλικία έχασαν τη ζωή τους, ενώ εκδηλώσεις ονοματοδοσίας μπορούν να πραγματοποιήσουν προσφυγικοί Δήμοι.  Οι προτεινόμενες αυτές ενέργειες, με δηλωμένη την απουσία και ολιγωρία της επίσημης πολιτείας και ιστορίας, διασώζουν ένα μέρος της  συλλογικής μνήμης και μεταφέρουν στους προσκόπους και στους νέους, υγιή πρότυπα ανθρώπων που προσέφεραν τη ζωή τους για το  ιδανικό της ελευθερίας”.

**Η ομιλία του Θ. Μαλκίδη βρίσκεται στο σύνδεσμο**

<https://www.youtube.com/watch?v=XFHslyY87fw&feature=player_detailpage>